જો કે, વર્તમાન આંદોલન પાછળ કોંગ્રેસની જ ભૂમિકા હોવાનું રટણ કર્યા કરી કોંગ્રેસને ભાંડવામાં સરકારી પ્રવક્તા- પ્રધાન નીતિન પટેલે કોઈ કસર બાકી રાખી ન હતી. એમણે એવા આક્ષેપો કર્યા હતા કે, કોંગ્રેસ પક્ષ દૂધ- દહીમાં પગ રાખી આંદોલન અંગે પોતાનું વલણ સ્પષ્ટ કરતો નથી, કોંગ્રેસના ધારાસભ્યો, વોર્ડ આગેવાનો, સંગઠનના હોદ્દેદારો એક તરફ પટેલ સમાજના લોકોને- આંદોલનકારીઓને ઉત્તેજન આપવાનું ઉશ્કેરવાનું, પલિતો ચાંપવાનું નિમ્ન સ્તરનું કાર્ય કરી સરકારને અસ્થિર કરવાનો રાજકીય હેતુ પાર પાડી રહ્યા છે, તો બીજી બાજુ કોંગ્રેસના આ જ આગેવાનો અત્યારે અનામતનો લાભ લઈ રહેલા સમાજોમાં જઈ તેમનો અનામતનો અધિકાર છિનવાઈ જશે તેવો પ્રચાર કરી ભડકાવવાનું કાર્ય કરી રહ્યા છે, એટલે કોંગ્રેસ પક્ષ પડદા પાછળ એક બાજુ આંદોલનને ટેકો આપી બીજી બાજુથી તેનો વિરોધ પણ કરી બેવડી નીતિ અપનાવી રહ્યો છે. આ તબક્કે નીતિન પટેલને પૂછાયું હતું કે, કોંગ્રેસ બન્ને બાજુ ચાલ રમી રહ્યો છે એવું તમે કહો છો ત્યારે તમારી ભાજપ સરકારની નીતિ પટેલ અનામત સંદર્ભે શું છે એ તો સ્પષ્ટ કરો ? એમણે એવો ગોળ ગોળ રાજકીય જવાબ આપ્યો હતો કે, 'અમારી ભાજપ સરકાર બંધારણીય પ્રક્રિયા અનુસરવામાં માને છે અને સૌનો સાથ, સૌનો વિકાસની નીતિને અનુસરે છે, એટલે હાલની સ્થિતિમાં જે વ્યવસ્થા કરવાની થતી હશે તે કરવામાં આવશે.' આ તબક્કે 'બંધારણીય પ્રક્રિયા એટલે કઈ પ્રક્રિયા' એમ પૂછવામાં આવ્યું હતું. જો કે, એ સંદર્ભે કોઈ ફોડ પાડવામાં આવ્યો ન હતો.